ཚེགས་ཆེན་

ཚེགས་ཆེན་ཞེས་པ་ནི་དཀའ་བ་ཆེན་པོ་དང་ངལ་དུབ་ཆེན་པོར་མི་དགེ་བའི་ལས་ཀྱིས་སེམས་ཅན་རྣམས་ལ་མྱོང་དུ་འཇུག་པར་བྱེད་པའི་སྡུག་བསྔལ་ལ་ཟེར་བ་ཞིག་ཡིན།

ཚེགས་ཆེན་གྱི་མཚན་ཉིད།
"ཚེགས་ཆེན་ནི་དཀའ་བ་ཆེན་པོ་སྟེ། ཇི་ལྟར་ཐོབ་པའི་ཟས་དང་གོས་ལ་སོགས་པའོ། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར།ཞེས་གསུངས་པ་ལྟར། ཚེགས་ཆེན་ཞེས་པ་ནི་དཀའ་ཐུབ་ཅིང་གནས་པར་དཀའ་བའི་ཉེས་དམིགས་ལྡན་པའི་སྡུག་བསྔལ་ཞིག་ལ་གོ་དགོས།

ཚེགས་ཆེན་གྱི་རྒྱུ།
"འདོད་པ་མ་གྲུབ་ན་མྱ་ངན་དང་འདོད་པའི་དོན་དུ་འབད་རྩོལ་བྱེད་པ་དང་གཞན་ལ་རྩོད་པ་དང་བདག་གཞན་ཕན་ཚུན་ལུས་གཅོད་པ་དང་འབིགས་པ་དང་གཞན་ཡང་དག་ཡིད་ལ་སོགས་པའི་སྡིག་པ་མཐའ་ཡས་པ་བསགས་པ་དག་གིས་ནི་ཚེགས་ཆེན་པོ་འབྲས་བུ་མེད་པའི་དཀའ་བ་ཆེན་པོས་འཚོ་དགོས་པར་སྣང་བས།"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཞེས་གསུངས་པ་ལྟར། འདོད་པའི་དོན་ཐོབ་པར་འབད་རྩོལ་བྱེད་པ་དང་གཞན་ལ་རྩོད་པ། ལུས་གཅོད་པ་འབིགས་པ་ལ་སོགས་པའི་སྡིག་པ་རྣམས་ནི་ཚེགས་ཆེན་གྱི་རྒྱུ་ཡིན།

ཚེགས་ཆེན་གྱི་ཆ་ཤས།
མྱ་ངན་དང་འབད་རྩོལ།
"མྱ་ངན་འབད་རྩོལ་ཞེས་བྱ་བ་ལ་སོགས་པ་གསུངས་ཏེ། བུ་དང་བུ་མོ་ལ་སོགས་པ་དང་བྲལ་བས་བྱས་པའི་མྱ་ངན་དང་བདེ་བ་དང་སྡུག་བསྔལ་སྤང་བ་དང་ཐོབ་པའི་རྒྱུ་མཚན་གྱིས་ཡོངས་སུ་ངལ་བའི་དུབ་པ།"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར། ཞེས་པ་ལྟར། བུ་བུ་མོ་ལ་སོགས་པ་དང་བྲལ་བའི་མྱ་ངན་དང་། བདེ་བ་ཐོབ་པ་དང་སྡུག་བསྔལ་སྤང་བའི་དོན་དུ་ཡོངས་སུ་ངལ་བའི་དུབ་པ་གཉིས་ཚེགས་ཆེན་གྱི་ནང་དུ་གཏོགས།
ལུས་སེམས་ཀྱི་འཁྲུག་པ།
"ལུས་སེམས་རབ་ཏུ་འཁྲུག་པར་བྱེད་པ་དང། སྤྲོ་ཞིང་དགའ་བས་གླུ་གར་སོགས་ཀྱིས་ལུས་སེམས་གཡེང་བར་བྱེད་པ་དང། མི་ཤི་ཕྱུགས་འཐོར་ལ་སོགས་པའི་མི་འདོད་པ་སྟེང་དུ་བབ་པ།"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཞེས་གསུངས་པ་ལྟར། དགྲ་ལ་འཐབ་ཞིང་གཉེན་ལ་སྤྲོ་བས་ལུས་སེམས་འཁྲུག་པ་དང་། གླུ་གར་སོགས་ཀྱིས་གཡེང་བ། མི་ཤི་ཕྱུགས་འཐོར་ལ་སོགས་པའི་མི་འདོད་པ་བྱུང་བ་རྣམས་ཀྱང་ཚེགས་ཆེན་གྱི་ཆ་ཤས་ཡིན།
ལུས་ལ་གནོད་པ།
"ཕན་ཚུན་གཅོད་པ་དང་འབིགས་པ་དང་ཞེས་པ་ལ། ཕན་ཚུན་ཏེ་ཕན་ཚུན་དུའོ། །གཅོད་པ་ནི་རྐང་པ་དང་ལག་པ་དང་མགོ་བོ་དང་སྣ་དང་རྣ་བ་ལ་སོགས་པ་རྣམས་སོ། །འབིགས་པ་ནི་ཕྱི་རོལ་གྱི་བྱིན་པ་དང་བླ་དང་བྲང་དང་རྩིབ་ལོགས་དང་དཔུང་པ་ལ་སོགས་པ་རྣམས་སོ། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར།ཞེས་གསུངས་པ་ལྟར། ཕན་ཚུན་གཅོད་པ་དང་འབིགས་པ་ཡང་ཚེགས་ཆེན་གྱི་ཆ་ཤས་ཤིག་ཡིན།
མི་དགའ་བ།
"མི་དགའ་བ་ཡང་ཡིན་ཏེ། རྙེད་པ་དང་བཀུར་སྟི་ལ་སོགས་པ་དང་བྲལ་བ་ནི་མི་དགའ་བ་སྟེ། ཡིད་མི་བདེ་བ་ཡང་ཡིན་ནོ། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར།ཞེས་པ་ལྟར། རྙེད་པ་དང་བཀུར་སྟི་ལ་སོགས་པ་དང་བྲལ་བའི་མི་དགའ་བ་ཡང་ཚེགས་ཆེན་གྱི་ཆ་ཤས་ཤིག་ཡིན།
ནོར་ལོངས་སྤྱོད་ཀྱི་དོན་དུ་འབད་རྩོལ།
"མཐོ་དམན་དྲག་ཞན་ཕྱུག་དབུལ་ཐམས་ཅད་གཉེན་གྲོགས་དང་ནོར་ལོངས་སྤྱོད་འདོད་པའི་དོན་དུ་འབད་རྩོལ་དང་གཞན་ལ་རྩོད་པ་དང་། བདག་གཞན་ལུས་ཕན་ཚུན་རལ་གྲི་སོགས་ཀྱིས་གཅོད་པ་དང། མདུང་ཐུང་སོགས་ཀྱིས་འབིགས་པ།"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཞེས་གསུངས་པ་ལྟར། ནོར་ལོངས་སྤྱོད་ཀྱི་དོན་དུ་འབད་རྩོལ་དང་། རལ་གྲི་མདུང་ཐུང་སོགས་ཀྱིས་གཅོད་པ་འབིགས་པ་འང་ཚེགས་ཆེན་གྱི་ཆ་ཤས་ཡིན།
ཚེགས་ཆེན་གྱི་ནུས་པ།
ཚེ་སྲེག་པ།
"དུས་ཀྱི་རིམ་པས་ཚེའི་འདུ་བྱེད་པ་འཕན་པ་ཡིན་ནོ། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར།ཞེས་གསུངས་པ་ལྟར། ཚེགས་ཆེན་ནི་དུས་ཡུན་རིམ་པར་ཚེའི་འདུ་བྱེད་འཕན་ཏེ་འཚོ་བ་དཀའ་ཞིང་ངལ་དུབ་ཅན་དུ་བཟོ་བ་ཞིག་ཡིན།
འབྲས་བུ་མེད་པའི་དཀའ་བ།
"ལོངས་སྤྱོད་འདི་ཕྱི་གཉིས་སྡུག་གི་ཚེགས་ཆེན་པོ་རྣམས་ཀྱིས་འཚོ་བར་བྱེད་ལ་དོན་ཆུང་ཚེ་འདིའི་ཕུན་ཚོགས་ཀྱིས་ཡིད་བསླུ་ཞིང་དུས་འདའ་བར་གནས་པར་སྣང་ངོ་། །"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར།ཞེས་གསུངས་པ་ལྟར། ཚེགས་ཆེན་པོ་རྣམས་ནི་ཕུན་ཚོགས་ཉུང་ཞིང་འབྲས་བུ་ཆུང་བའི་དཀའ་ངལ་ཞིག་ཡིན།

བསྡུས་དོན།
ཚེགས་ཆེན་ཞེས་པ་ནི་འདོད་པའི་དོན་ཐོབ་པའི་དོན་དུ་སྡིག་པ་སྤྱད་པའི་འབྲས་བུ་ལས་བྱུང་བའི་དཀའ་བ་ཆེན་པོ་ཞིག་ཡིན། མྱ་ངན། འབད་རྩོལ། མི་དགའ་བ། ལུས་གཅོད་པ་འབིགས་པ། ལུས་སེམས་འཁྲུག་པ་སོགས་དེའི་ཆ་ཤས་ཡིན་ལ། དུས་རིམ་གྱིས་ཚེའི་འདུ་བྱེད་འཕན་ཏེ་འཚོ་བ་དཀའ་ཞིང་འབྲས་བུ་ཆུང་བའི་དཀའ་ངལ་ཞིག་ཡིན། བྱང་ཆུབ་སེམས་དཔའ་རྣམས་ལ་ནི་ཚེགས་ཆེན་གྱིས་གནོད་པ་མི་ནུས་ཤིང་། སྒོ་གསུམ་དག་པའི་སྤྱོད་པས་གཞན་ལ་ཕན་བདེ་སྒྲུབ་པའི་བརྩོན་འགྲུས་ཀྱིས་ཚེགས་ཆེན་ལས་འདས་ཐུབ་པ་ཡིན།
ལུང་ཁུངས།